**Danielle de St. Jorre** (født d'Offay, 30. september 1941 på Mahé, død 25. februar 1997 i Paris) var en seychellisk lingvist og politiker. Hun er kjent for sitt engasjement for seychellisk kreolsk språk. St. Jorre var Seychellenes utenriksminister fra 1977 til 1987.

Liv og virke
------------

### Bakgrunn

St. Jorre kom fra den fransk-seychelliske familien d'Offay. Hun fikk videregående skolegang og universitetsstudier i Storbritannia. I 1965 fullførte hun mastergrad ved University of Edinburgh. Så tok hun pedagogisk tilleggsutdannelse ved University of London.

### Engasjement for kreolsk

Interessen for språk og utdanning gjorde at hun også studerte lingvistikk ved York University, der hun fikk graden *bachelor of philosophy*.

Hjemme på Seychellene arbeidet hun ved Teachers Training College, der hun også var direktør før hun ble *Principal Secretary* i undervisningsdepartementet.

St. Jorre engasjerte seg for kreolspråk, internasjonalt og nasjonalt gjennom arbeid for anerkjennelse av seychellisk kreolsk. I 1976 deltok hun ved den første Colloque international des Études Créoles i Nice i Frankrike, der Comité international des études créoles ble stiftet. Hun fikk så det andre internasjonale møtet lagt til Seychellene i 1979.

St. Jorre arbeidet for at seychellisk kreolsk skulle få status som offisielt språk og for at det skulle tas i bruk i undervisningen i skolen. Skolespråket hadde tidligere vært fransk, men ble erstattet av engelsk, uten at det hjalp på lese- og skriveferdighetene i befolkningen. Ved å ta i bruk kreolsk var håpet å få bedret situasjonen. For å få etablert en standard ortografi engasjerte St. Jorre den tyske lingvisten Annegret Bollée. Selv forfattet St. Jorre sammen med Guy Lionnet den første seychellisk kreolsk–franske ordboken, utgitt i Hamburg i 1982. Samme år sto hun bak en kreolsk uke med deltakere fra land i Indiahavet og Karibia. Arrangementet førte til etableringen av Bann Zil Kréyol, en internasjonal bevegelse for fremme av en pan-kreolsk identitet. 28. oktober ble innført som den internasjonale dagen for kreolsk språk.

### Ambassadør og utenriksminister

I 1983 ble St. Jorre utnevnt til ambassadør i Frankrike og Vest-Tyskland, samt høykommissær i Storbritannia, og med sideakkreditering til Sovjetunionen, Canada og Cuba.

Etter at perioden som ambassadør var over i 1985, arbeidet hun i departementet for utenrikssaker og planlegging. I 1989 ble hun utenriksminister og minister for planlegging i regjeringen til president France-Albert René. Samtidig ble hun medlem av sentralkomiteen i Seychelles People's Progressive Front. I 1992 fikk hun ansvar også for miljøsaker. De små øystatenes miljømessige, sosiale og økonomiske sårbarhet var noe som opptok St. Jorre som minister. Ved Rio-konferansen i 1992 advarte hun om konsekvensene av stigende havnivå for øysamfunn. Hun var minister inntil året hun døde.

Hun var styremedlem i International Ocean Institute på Malta.

St. Jorre døde 25. februar 1997 i Paris, der hun var på innlagt på sykehus med kreft.

UNESCO har inkludert Danielle de St. Jorre i sin oversikt over betydningsfulle kvinner i afrikansk historie.

Referanser
----------

1. 1 2 3   Dictionary of African Biography[Hentet fra Wikidata]
2. 1 2 3 4 5 6 7 8 9 10 11 12  Vinesh H. Hookoomsing: «St Jorre, Danielle Marie-Madeleine de» i Emmanuel Akyeampong og Henry Louis Gates jr. (red): *Dictionary of African Biography. Volume 5: Oding-Teres*, Oxford: Oxford University Press, 2012, s. 248–249.
3. ↑  «Im Gespräch mit Annegret Bollée» Arkivert 29. juni 2017 hos Wayback Machine. i *Beiträge zur Kreolistik. Herausgegeben sowie mit Vorwort, Interview, Schriftenverzeichnis und Gesamtbibliographie versehen von Ursula Reutner als Festgabe für Annegret Bollée zum 70. Geburtstag*, Hamburg: Helmut Buske Verlag, 2007, s. 204f.
4. ↑  «'Pioneer in the promotion of the Creole language' honoured in Seychelles - sculpture of Danielle Jorre de St Jorre unveiled», *Seychelles News Agency*, 30. oktober 1995. Lest 2. juni 2018.
5. ↑  «Danielle de St. Jorre Scholarship», International Ocean Institute. Lest 2. juni 2018.
6. ↑  «Danielle de Saint-Jorre, ministre des Seychelles», *Le Monde*, 22. mars 1997. Lest 2. juni 2018.
7. ↑  «UNESCO Women in Africa History | Women». *en.unesco.org*. Besøkt 4. november 2020.

|  |  |
| --- | --- |
| Oppslagsverk/autoritetsdata | Prabook **·** VIAF **·** LCCN **·** ISNI **·** SUDOC
 |